 Igbo sị na ọ bụ ka onye si eme ka ekwe si akpọ ya, ma sịkwa na ọ na-abụ abụ isi kara aka búó ógìdì, ọ dị ka ọ natàra iké be ndị mmụọ. Nịgbaso nke a, ọ kpọtụrụ akpọtụ ma zụọ azụọ na nso-nso a dịka òtù nnọrọ onwe ihe gbasaara ịkwalite asụsụ Igbo na-echu ụra, bụ òtù a maara dịka Igbo Kọleeji bụ Igbo College nasụsụ bekee, chịkọbara ótù nnukwu ọgbakọ asọmpi asụsụ Igbo maka ụlọakwụkwọ sekọndịrị dị iche iche dị na steeti Enugu.  Ya bụ asọmmpi bụ nke weere ọnọdụ nụlọ ezumeezu Sam Nwaneri dị nogige ụlọ mgbasa ozi Coal City FM nke ụlọ ọrụ Federal Radio Corporation of Nigeria FRCN dị na steeti Enugu, ma bụrụkwa nke e mere site na njikọ aka ụlọ mgbasa ozi ahụ.Asọmpi ahụ nke ahọ a bụ nke ụlọakwụkwọ asatọ sonyere na ya, ma bụrụkwa nke a nọrọ na ya wee sọọ ụdị mpi dị iche iche, nke gụnyere asọmpi ajụọ azaa, sụpeere m, nrụrịta ụka, okwu ntabì ire, nà ntụgharị okwu.Nime ụlọakwụkwọ asatọ ahụ sonyere nasọmpi ahụ; ụlọakwụkwọ Spring of Life International School, Enugu tùùrù ùgò dịka ọkaibe nà ndị nke mbụ, ebe ndị Day Secondary School, GRA, Enugu gbàrà ndị nke abụọ; ndị New Layout Secondary School wee rachazie iko dịka ndị nke atọ.Ụlọakwụkwọ ndị ọzọ sonyere na ya bụ asọmpi gụnyèrè Government Secondary School, GRA, Enugu, Bishop Otubelu Memorial Secondary School, Enugu, Kings High School, New Heaven Enugu, Good Shepherd Anglican Seminary School, Enugu, na Uwani Secondary School, Enugu.Na mbụ nozi nnọọ ya, onyeisi nhàzi ụlọ mgbasa ozi FRCN nisi ụlọ ọrụ ahụ na mpaghara ndịda-ọwụwa anyanwụ ala anyị dị nEnugu, bụ Maazị Ike Okere kọwàrà asọmpi ahụ dịka nke magburu onwe ya nihi na ọ bụ ótù ụzọ pụrụ iche e nwere ike isi tutekwa asụsụ Igbo nụra ọzọ.Maazị Okere nke onye nọchitere anya bụ onyeisi nlekọta ụlọ mgbasa ozi Coal City FM, Enugu, bụ Oriakụ Joy Obitụlata Ijọmanta mere ka a mara na nke ahụ bụ otu nime ụzọ ụlọ mgbasa ozi ahụ si atụnye ụtụ nke ya nịkwàlite asụsụ Igbo, ma kpọkuzie ụmụakwụkwọ bịara mmemme ahụ ka ha jigidesie ihe ha na-amụta nasọmpi ahụ ike ma na-asụsikwa asụsụ Igbo ike oge ọbụla na nebe ọbụla.Nokwu nke ya, onye chịkọbara, ma bụrụkwa isi a hụrụ kwaba okpu na asọmpi ahụ, bụ Maazị Ibiam Ude Ufiem kèlèrè ụlọakwụkwọ na ụmụakwụkwọ dị iche iche sonyere na ya bụ mmemme, ndị ọka ịkpe na asọmpi ahụ, tinyere ụlọ ọrụ FRCN, maka ezi ịgba mbọ ha, ezi ọrụ ha na ntụnye ha ime ka ya bụ mmemme gaa siriri-werere.Ka ọ na-arịọ ndị nkuzi na ndị nne na nna ka ha jisie ike na-akụziri ụmụaka ha asụsụ na omenala Igbo; Maazị Ufiem, bụkwa ọkaibe nịma mbe, jikwazịrị ohere ahụ kpọkuo ọhaneze na ụlọ mgbasa ozi dị iche iche, ka ha jisie ike na-atụnye ụtụ nke ha nịkwalite njirimara, omenala na asụsụ Igbo, iji hụ na ya bụ asụsụ anwụghị maọbụ fùó, dịka ndị otu mba ụwa bụ UNESCO siri búó namụma nahọ 2012.Anyị ga-echeta na ụlọ ọrụ FRCN na Igbo College nọrọ na mmemme asọmpi asụsụ Igbo ahụ nke ahọ gara aga wee nye ụlọ mbipụta akwụkwọ akụkọ Ka Ọ Dị Taa na National Light asambodo òtùtó na nkwanye ùgwù maka ezi ọrụ ya agbambọ ya nịkwalite asụsụ na omenala Igbo.Ndị bụ ọka ikpe nasọmpi ahụ nke ahọ a gụnyèrè Maazị Chinedum Ọfọmata, Oriakụ Evelyn Igbokwe, na Oriakụ Chinyere Nwaụda. 